**ELŐTERJESZTÉS**

**Szombathely Megyei Jogú Város Közgyűlése**

**Jogi és Társadalmi Kapcsolatok Bizottsága 2019. szeptember havi rendes ülésére**

**Javaslat a Berzsenyi Dániel Megyei Hatókörű Városi Könyvtár szakmai igazgatóhelyettesének megbízására**

Szombathely Megyei Jogú Város Közgyűlése 2019. június 1. napjával a Berzsenyi Dániel Megyei Hatókörű Városi Könyvtár (a továbbiakban: Könyvtár) korábbi igazgatóhelyettesét bízta meg az intézmény vezetésével, így a szakmai igazgatóhelyettesi beosztás jelenleg betöltetlen.

A közalkalmazottak jogállásáról szóló 1992. évi XXXIII. törvény (a továbbiakban: Kjt.) 20/B. § (5) bekezdés b) pontja értelmében a magasabb vezető és a vezető beosztás ellátása pályázat kiírása nélkül is betölthető, ha a közalkalmazott az erre vonatkozó megbízást megelőzően legalább egy éve közalkalmazotti jogviszonyban áll a munkáltatóval. A Kjt. végrehajtásáról szóló 150/1992. (XI.20.) Korm. rendelet (továbbiakban: Kormányrendelet) 7. § (7) bekezdése szerint a magasabb vezető megbízásához - amennyiben nem a fenntartó a munkáltatói jogkör gyakorlója - szükséges a fenntartó egyetértése is.

Szombathely Megyei Jogú Város Önkormányzatának Szervezeti és Működési Szabályzatáról szóló 34/2014. (XI.3.) önkormányzati rendelete 70.§ (6) bekezdése értelmében a szakmailag illetékes bizottság véleménye alapján a polgármester dönt a nem kizárólagos közgyűlési hatáskörbe tartozó kinevezésről, választásról vagy az ezekhez kapcsolódó véleményezésről.

A Kormányrendeletben foglaltak alapján, továbbá az intézmény megfelelő szakmai működése érdekében az intézményben szükséges az igazgatóhelyettesi beosztás betöltése.

Az intézmény vezetője a szakmai igazgatóhelyettes megbízásra Szalainé Bodor Editet javasolja, aki 2001. február 1. napjától dolgozik a Könyvtárban korábban feldolgozó, majd olvasószolgálati könyvtárosként, illetve a Savariensia helytörténeti gyűjtemény felelőseként.

Jártas az elektronikus dokumentumok bibliográfiai leírásában és a korszerű helyismereti munkavégzésben. Társalgási szintű angol nyelvismerettel rendelkezik, továbbá elsajátította a jelnyelvet.

A helytörténeti adatbázis és a Vasi Digitális Könyvtár építője, a digitalizálás szakmai irányítója, kutatók támogatója. Gyűjteményszervező, feltáró és publikációs tevékenységet folytat, előadásokat, kiállításokat szervez. A helytörténet, honismeret iránt elkötelezett, kiváló szakmai tudással rendelkezik, aki nemcsak a könyvtárban végzett munkájával, hanem szabadidejében vállalt feladatokkal is támogatja Vas megye történetének megismerését, kutatását. Vezetőségi tagja a Vasi Múzeumbarát Egyletnek, titkára a Szombathelyi Szépítő Egyesületnek. Számos elismerés is igazolja lelkiismeretes, igényes munkáját, teljesítményét.

Kérem a Tisztelt Bizottságot, hogy az előterjesztést megtárgyalni, és álláspontját kialakítani szíveskedjék.

**Szombathely, 2019. szeptember „ ”**

**/: Koczka Tibor :/**

**HATÁROZATI JAVASLAT**

**…../2019. (IX. …..) JTKB. számú határozat**

A Jogi és Társadalmi Kapcsolatok Bizottsága a „Javaslat a Berzsenyi Dániel Megyei Hatókörű Városi Könyvtár szakmai igazgatóhelyettesének megbízására” című előterjesztést megtárgyalta, és a Szombathely Megyei Jogú Város Önkormányzatának Szervezeti és Működési Szabályzatáról szóló 34/2014. (XI.3.) önkormányzati rendelet 70.§ (6) bekezdésében foglalt felhatalmazása alapján javasolja a polgármesternek, hogy a Berzsenyi Dániel Megyei Hatókörű Városi Könyvtár szakmai igazgatóhelyettesi feladatait 5 év határozott időtartamra - 2019. október 1. napjától 2024. szeptember 30. napjáig - Szalainé Bodor Edit lássa el.

**Felelős:** Dr. Ipkovich György, a Bizottság elnöke

(Dr. Bencsics Enikő, az Egészségügyi és Közszolgálati Osztály vezetője,

Mester Ágnes, az Egészségügyi, Kulturális és Koordinációs Iroda vezetője,

Dr. Baráthné Molnár Mónika, a Berzsenyi Dániel Megyei Hatókörű Városi Könyvtár igazgatója,

Vigné Horváth Ilona, a Szombathelyi Egészségügyi és Kulturális Intézmények gazdasági Ellátó Szervezete igazgatója)

**Határidő:** azonnal